**Predkladacia správa**

Návrhom nariadenia vlády Slovenskej republiky, ktorým sa dopĺňa nariadenie vlády Slovenskej republiky č. 43/2005 Z. z., ktorým sa ustanovujú podrobnosti o strategických hlukových mapách a akčných plánoch ochrany pred hlukom v znení neskorších predpisov (ďalej len „návrh nariadenia vlády“) sa do právneho poriadku Slovenskej republiky preberá delegovaná smernica Komisie (EÚ) 2021/1226 z 21. decembra 2020, ktorou sa na účely prispôsobenia vedeckému a technickému pokroku mení príloha II k smernici Európskeho parlamentu a Rady 2002/49/ES, pokiaľ ide o spoločné metódy posudzovania hluku (ďalej len „delegovaná smernica Komisie (EÚ) 2021/1226“).

V návrhu nariadenia vlády sa dopĺňa odkaz na prílohu II k smernici Európskeho parlamentu a Rady 2002/49/ES, pokiaľ ide o stanovenie metód posudzovania škodlivých účinkov environmentálneho hluku (ďalej len „príloha II smernice“), ktorej znenie sa mení v delegovanej smernici Komisie (EÚ) 2021/1226. Zmenou prílohy II smernice sa vykonajú potrebné úpravy spoločných metód posudzovania hluku, ktoré pozostávajú z objasnenia vzorcov používaných na výpočet šírenia hluku, prispôsobenia tabuliek najnovším poznatkom a lepšieho opisu postupu výpočtov vzhľadom na technický a vedecký pokrok, čím sa predpokladá zlepšenie informovania o environmentálnom hluku a jeho účinkoch na zdravie, najmä pre mapovanie hluku, a na prijatie akčných plánov založených na výsledkoch mapovania hluku.

Návrhom nariadenia vlády sa aktualizuje aj odkaz na delegovanú smernicu Komisie (EÚ) 2021/1226, v ktorej sa mení text prílohy II smernice a aj sa zároveň dopĺňa delegovaná smernica Komisie (EÚ) 2021/1226 z 21. decembra 2020, ktorou sa na účely prispôsobenia vedeckému a technickému pokroku mení príloha II k smernici Európskeho parlamentu a Rady 2002/49/ES, pokiaľ ide o spoločné metódy posudzovania hluku do „Zoznamu preberaných právne záväzných aktov Európskej únie“ do prílohy č. 2.

Predložený návrh nariadenia vlády nemá sociálne vplyvy, vplyv na rozpočet verejnej správy, vplyv na životné prostredie, vplyv na informatizáciu spoločnosti, vplyv na podnikateľské prostredie, vplyv na manželstvo, rodičovstvo a rodinu, ani vplyv na služby verejnej správy pre občana.

Navrhuje sa dátum nadobudnutia účinnosti nariadenia vlády dňom 31. decembra 2021, čím sa zabezpečí dostatočný časový priestor na notifikáciu a na efektívny legislatívny proces (s transponovaním smernice).

Nie je dôvod nesprístupňovania návrhu nariadenia vlády.

Návrh nariadenia vlády nie je predmetom vnútrokomunitárneho pripomienkového konania.

Návrh nariadenia vlády sa predkladá na rokovanie Legislatívnej rady vlády Slovenskej republiky bez rozporov.